Plaashuis besiel rolprent | Netwerk24
Plaashuis besiel rolprent
Deur Laetitia Popleen Dawid Yzelle 19 Augustus 2020 06:04
Genene Moll du Toit en haar seun, Xavier, het op 9 Mei 2008 'n aanval op hul plaas buite Ficksburg oorleef. In die aanval is hul pa en man, Jacques Moll, doodgeskiet. Dié foto is later geneem naby die plaas waar die gesin aangeval is. Inlas: Dian Weys, die regisseur van Plaashuis, 'n kortfliek wat die nadraai van die aanval op die Molls vertel.Foto: Nelius Rademan (Argief)
Die verhaal van twee vroue van Ficksburg wat ná 'n plaasaanval 'n plaashuis gaan skoonmaak het, het die jong rolprentmaker Dian Weys (29) só aangeraak dat hy 'n fliek daarvan wil maak.
Genene Moll Du Toit, 'n boervrou van die distrik, was in Mei 2008 in 'n hospitaal in Bethlehem ná die aanval waarin haar man, Jacques, vermoor is en haar seun, Xavier, ook aangeval is.
"Die vroue wou hê dat sy na 'n skoon huis moes terugkom – 'n huis sonder enige teken van die aanval," wat gaan skoonmaak het, wou hê sy moet na 'n skoon huis – sonder enige teken van die aanval terugkom,vertel Weys.
Hy het in Carla van der Spuy se boek Plaasmoord: Slagoffers vertel self van hierdie twee vroue se daad van medemenslikheid gelees. Hy was so geraak deur dié toe hy daarvan dat hy dadelik die betrokkenes gekontak het en na hulle gery het om met hulle te gesels.
"Genene en haar gesin het die aanval as 'n getuienis van God se liefde gebruik," vertel Weys.
"Genene het weer getrou en bly nou in Winburg. Ek het einde 2016 met haar gaan gesels toe ek in Fouriesburg was. Sy het my in kontak gebring met die vrou wat die plaashuis skoongemaak het."
Twee uur later het hy in 'n restaurant gesit en met die vrou, Hanli van der Walt, gesels.
"Sy het 'n gewone skoonmaakdiens besit. Dit was die eerste keer dat sy 'n moordtoneel moes skoonmaak, en het haar suster, Gi-one, gevra om haar te help."
Weys soek nou dringend geld om 'n kortprent, Plaashuis, oor die gebeure te maak.
Hy het aan Netwerk24 gesê hy besef die onderwerp van plaasaanvalle is sensitief en glo dit is waarom hy die afgelope vier jaar nie deur amptelike kanale soos die Nasionale Rolprent-en-videostigting geld kon kry om sy prent te maak nie. Sowat R200 000 is nodig.
"Ons doen skarebefondsing vir Plaashuis. Ons wil die prent dadelik gratis aanlyn plaas en so die geld aan die kykers teruggee. Dit blyk nou die enigste opsie te wees."
Sy invalshoek is om die kyker " 'n getuie van die verhaal te maak", sê hy.
"Ek wil die spieël terugdraai sodat kykers hulself afvra wat hulle in so 'n situasie sou doen."
Hy verkies dat gehore hul eie gevolgtrekkings maak.
"Ek wil nie 'n plaasaanval voorstel nie – dit gaan vir my oor wat daarna gebeur, hoe 'n gemeenskap daarop reageer en wat hulle doen."
Die akteurs Nicola Hanekom, Martelize Kolver en Albert Pretorius is reeds tot die projek verbind.
Besoek plaashuis-kortfilm.com vir meer inligtingen volg die skakels na skenkings as jy 'n bydrae wil maak.